text: Landbrug: Stop så den krisesnak
  29 november 2012 kl. 12.54
  På Grindsted Landbrugsskole er de trætte af at høre om krisen. Landbruget har ikke rigtigt mærket den, lyder det fra skolen.
  Grindsted Landbrugsskole inviterer nu til debatmøde om fremtidens landbrug.
  Anledningen er, at både elever og lærere fået nok af at snakke krise i landbruget.
  - Vi synes, at vi har talt om krise længe nok. Spørgsmålet er nemlig om ikke tiden er kommet til at flytte fokus. Generelt er jordbrugserhvervet jo kommet rimeligt gennem krisen i forhold til andre erhverv. Vi har øget salget, vi har fastholdt antallet af beskæftigede i erhvervet og så ser det ud til, at politikerne har planer om at satse endnu mere på fødevareproduktion i Danmark, siger Peder Karstoft, økonomilærer på Grindsted Landbrugsskole.
  - Jeg oplever, at eleverne på skolen er fortrøstningsfulde. Vi er bestemt ikke blinde og naive i forhold til det finansieringsproblem, de unge står overfor lige nu. De ældre landmænd, som vil sælge, tror jo stadig, at prisen er som før Finanskrisen, men de er heldigvis ved at indse, at en ung landmand opstiller helt andre budgetter i dag end tidligere.
  - Tiden arbejder for de unge, så der er bestemt gode udsigter for dem, siger Peder Karstoft.
  